和張石山古風約郊行
作者：衛宗武
朝代：宋

paragraphs: 乾坤空闊幾由旬，仁氣坱圠熏爲春。
郊原萬象列綺繡，華哉規令方施行。
舊年與花嘗有約，肯倦携筇并躡屩。
近來時事與花違，一任自開還自落。
此時何地可維舟，難效山陰禊事修。
醉吟有樣猶可法，隨處可留無不留。
欲縱清遊先蠟屐，剩擬一造芝蘭室。
料應紅紫尚餘芳，但媿平章無健筆。
折簡支郎盟在前，期弔野王今幾年。
或行或止若有制，人不自由殊可憐。
轉頭點點飛紅雨，美景良辰那忍負。
大篇短牘重招邀，起往從之其敢後。
但嗟戴笠與乘車，昔騎紫馬今無馿。
榮華消歇與春盡，寵辱不動心如如。